**ผู้รับเหมาเข้าดำเนินการติดตั้งและปรับคลื่นความถี่ใหม่ของระบบกระจายเสียงชนิดไร้สาย ให้เป็นไปตามที่ กสทช.กำหนด**

นายธวัชชัย วรพงศ์พัฒน์ นายกเทศมนตรีตำบลห้วยยอด เปิดเผยว่า ตามที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้ออกประกาศหลักเกณฑ์การปรับปรุงการใช้คลื่นความถี่สำหรับเสียงไร้สายเป็นคลื่นความถี่ใหม่ ในการเชื่อมโยงสำหรับการกระจายเสียงไร้สาย โดยให้ปรับเปลี่ยนคลื่นความถี่เสียงไร้สายจากเดิมที่ใช้คลื่นความถี่ 420.200MHzเป็นคลื่นความถี่ 435.275MHz.ในการประชาสัมพันธ์และเผยแพร่ข้อมูลข่าวสารของทางราชการให้แก่ประชาชน ได้รับทราบ

ในการนี้ เทศบาลตำบลห้วยยอด ได้รับใบอนุญาตจาก คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)ให้ปรับเปลี่ยนคลื่นความถี่ดังกล่าวไปเป็นที่เรียบร้อยแล้ว และอยู่ระหว่างผู้รับเหมาเข้าดำเนินการติดตั้ง และปรับเปลี่ยนคลื่นความถี่เครื่องกระจายเสียงทั้งภาคส่ง และภาครับให้สามารถรองรับย่านความถี่ใหม่ที่เปลี่ยนแปลง ดังนั้นในระหว่างดำเนินการปรับเปลี่ยนคลื่นความถี่ใหม่ จึงจำเป็นต้องงดการกระจายเสียงไร้สายของเทศบาล จนกว่าจะทำการปรับปรุงและปรับเปลี่ยนคลื่นความถี่ใหม่ให้เรียบร้อยและสามารถใช้งานได้ตามปกติต่อไป

สำหรับระบบเสียงตามสายไร้สายของเทศบาลมีภาคส่งซึ่งติดตั้ง ณ เทศบาลตำบลห้วยยอด และภาครับ(ลูกข่าย) จำนวน 30 จุดติดตั้งในพื้นที่ครอบคลุมทุกชุมชนในเขตเทศบาลตำบลห้วยยอด

พิมมาส จันทร์ผ่อง/นักประชาสัมพันธ์ชำนาญการ/ข่าว